**Vezi tu vulturul…**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vezi tu vulturul falnic, o! scumpa mea iubită,

Cum saltă, se ridică şi zboară către nori?

Aşa sufletu-mi vesel în faţa ta slăvită

Se-nalţă către ceruri, plutind în dulci fiori.

Vezi printr-a nopţii stele ce rază luminoasă

Revarsă-n a sa cale luceafărul ceresc?

Aşa când vii, iubito, cu inima voioasă,

De gingaşă simţire aşa ochii-mi lucesc!

Auzi tu glasul tainic ce cântă-n miez de noapte

Şi prin văzduh pluteşte cu-a florilor miros?

Aşa răsună-n mine melodioase şoapte

Când sufletu-mi te simte, îngerul meu frumos!

Căci vulturului cerul a dat aripi’ să zboare,

Şi stelelor lumină, şi nopţilor suspin,

Iar ţie ţi-a dat farmec, plăceri încântătoare.

Şi mie mi-a dat suflet ca ţie să-l închin!